དེ་ཡང་སྔོན་བསྐལ་པ་གྲངས་མེད་པའི་གོང་རོལ་ན་དེ་བཞིན་གཤེགས་པ་རིན་པོ་ཆེ་པདྨའི་ཟླ་བ་རྣམ་པར་དག་པ་
མངོན་པར་འཕགས་པའི་རྒྱལ་པོ་ཞེས་བྱ་བ་འཇིག་རྟེན་དུ་བྱུང་ཞིང་རིམ་གྱིས་དེའི་བསྟན་པ་ནུབ་པའི་དུས་ལ་བབས་
པ་ན། བྱང་ཆུབ་སེམས་དཔའ་བདུན་སྟོང་རྒྱལ་པོའི་ཕོ་བྲང་ནས་བསྐྲད་ཅིང་། དེ་རྣམས་ནགས་ཚལ་དམ་པ་ཀུན་
ཏུ་བཟང་པོ་ཞེས་བྱ་བ་ན་ཆོས་སྨྲ་བ་བྱང་ཆུབ་སེམས་དཔའ་མེ་ཏོག་ཟླ་མཛེས་དང་ལྷན་ཅིག་གནས་ཏེ་སེམས་ཅན་
གྲངས་མེད་པ་དམ་པའི་ཆོས་ལས་ཕྱིར་མི་ལྡོག་པར་བཀོད་ཅིང་། དེའི་ཚེ་ཡུལ་ཁམས་དེར་རྒྱལ་པོ་དཔའ་བས་སྦྱིན་
ཞེས་བྱ་བ་ལ་བཙུན་མོ་བརྒྱད་ཁྲི་བཞི་སྟོང་དང་། བུ་སྟོང་། བུ་མོ་ལྔ་བརྒྱ་དང་བཅས་པ་ཕོ་བྲང་རིན་ཆེན་ལྡན་ཞེས་
བྱ་བ་ཡངས་ཤིང་རྒྱ་ཆེ་བ་ལྟ་ན་སྡུག་པ་ཞིག་ཏུ་གནས་ཤིང་། དེའི་སྐབས་ན་མེ་ཏོག་ཟླ་མཛེས་དེ་ཉིད་གཅིག་པུར་
དབེན་པ་རུ་ཏིང་ངེ་འཛིན་ལ་གནས་པ་ན། ལྷའི་མིག་རྣམ་པར་དག་པས། རྒྱལ་པོའི་ཡུལ་ཁམས་དེར་དགེ་བའི་རྩ་བ་
བསྐྱེད་པའི་བྱང་ཆུབ་སེམས་དཔའ་མཐའ་ཡས་པ་ཞིག་སྐྱེས་ཤིང་དེ་རྣམས་ཆོས་སྨྲ་བ་ལས་ཆོས་ཐོས་པར་གྱུར་ན་བླ་
ན་མེད་པའི་བྱང་ཆུབ་ལས་ཕྱིར་མི་ལྡོག་ཅིང་། གལ་ཏེ་ཆོས་ཐོས་པ་མ་རྙེད་ན་བླ་མེད་བྱང་ཆུབ་ལས་ལྡོག་པར་འགྱུར་
བ་མཐོང་ནས། མེ་ཏོག་ཟླ་མཛེས་དེ་ཉིད་ཏིང་ངེ་འཛིན་དེ་ལས་བཞེངས་ཏེ་བྱང་ཆུབ་སེམས་དཔའི་ཚོགས་རྣམས་ལ་
འདི་སྐད་ཅེས། ཁོ་བོ་ནི་གྲོང་དང་གྲོང་ཁྱེར་རྒྱལ་པོའི་ཕོ་བྲང་སོགས་སུ་སེམས་ཅན་རྣམས་ལ་ཆོས་སྟོན་པའི་ཕྱིར་
འགྲོའོ་ཞེས་སྨྲས་པ་ན།